2019. gada Noteikumi Nr.

Rīgā (prot. Nr.   .§)

**Latvijā kontrolējamo neklasificēto vielu aprites kārtība**

Izdoti saskaņā ar Narkotisko un psihotropo vielu

un zāļu, kā arī prekursoru likumīgās aprites

likuma 42.4 panta ceturto daļu

1. Noteikumi nosaka Latvijā kontrolējamo neklasificēto vielu (turpmāk – neklasificētās vielas) aprites kārtību un informācijas sniegšanas kārtību Zāļu valsts aģentūrai par darījumiem ar neklasificētām vielām, kā arī sniedzamās informācijas saturu.

2. Persona, kura piedalās neklasificēto vielu apritē (turpmāk - operators), izstrādā iekšējās instrukcijas par konkrētām darbībām attiecībā uz neklasificēto vielu ražošanu, uzglabāšanu, uzskaiti, izplatīšanu, iepirkšanu un iznīcināšanu.

3. Operators visas darbības ar neklasificētajām vielām uzskaita elektroniski speciāli tam paredzētā žurnālā (turpmāk – uzskaites žurnāls). Šos datus operators uzglabā trīs gadus, un pēc Veselības inspekcijas amatpersonu pieprasījuma nekavējoties izsniedz šo datu kopijas. Šie dati ir aizsargāti pret nelikumīgu piekļuvi, datu zudumu vai bojājumu, tos dublējot vai veidojot rezerves kopijas un pārnesot uz citu glabāšanas sistēmu.

4. Operators uzskaites žurnālā atspoguļo neklasificēto vielu apriti, norādot atbilstošo informāciju:

4.1. katrā kalendārajā mēnesī saražoto neklasificēto vielu daudzumu noteiktajās mērvienībās, kā arī to izejmateriālu apjomu, kas ir ticis izlietots attiecīgā neklasificēto vielu daudzuma saražošanai;

4.2. par katru darījumu, ar ko iegādātas neklasificētās vielas, norādot:

4.2.1. pārdevēja nosaukumu (fiziskām personām – vārdu un uzvārdu), reģistrācijas numuru (fiziskām personām – personas kodu), kā arī juridisko adresi (fiziskām personām – saimnieciskās darbības vietas vai deklarētās dzīves vietas adresi);

4.2.2. neklasificētās vielas nosaukumu, kā arī tās kombinētās nomenklatūras (CN) kodu un ķīmisko vielu reģistra *Chemical Abstracts Service* (CAS) numuru;

4.2.3. neklasificētās vielas daudzumu noteiktajās mērvienībās;

4.3. par katru neklasificēto vielu izplatīšanas darījumu, norādot:

4.3.1. ieguvēja nosaukumu (fiziskām personām – vārdu un uzvārdu), reģistrācijas numuru (fiziskam personām – personas kodu), kā arī juridisko adresi (fiziskām personām – saimnieciskās darbības vietas vai deklarētās dzīves vietas adresi);

4.3.2. neklasificētās vielas nosaukumu, kā arī tās CN kodu un CAS numuru;

4.3.3. neklasificētās vielas daudzumu noteiktajās mērvienībās;

4.4. katrā kalendārajā mēnesī izlietoto neklasificēto vielu apjomu noteiktajās mērvienībās, norādot kādam mērķim konkrētais apjoms ticis izlietots;

4.5. neklasificēto vielu zudumus noteiktajās mērvienībās, ja tie pārsniedz 1% no vielu svara;

4.6. iznīcināto neklasificēto vielu daudzumu noteiktajās mērvienībās, norādot iznīcināšanas iemeslu.

5. Izplatot neklasificētās vielas, operators katram sūtījumam pievieno pavadzīmi, kurā norāda neklasificētās vielas nosaukumu, kā arī tās CN kodu un CAS numuru.

6. Neklasificētās vielas operators uzglabā atsevišķā slēdzamā telpā vai slēdzamā skapī (seifā). Ja vielas apjoma vai vielas īpašību dēļ nav iespējams neklasificētās vielas šādi uzglabāt, tās var arī uzglabāt tvertnēs vai tilpnēs, ja pieeja šīm tvertnēm un tilpnēm ir nodrošināta ierobežotam personu lokam. Operators nodrošina nepieciešamo pasākumu veikšanu, lai neklasificētās vielas nenokļūtu nelegālajā apritē.

7. Ja operators neklasificētās vielas izmanto izejvielu ražošanā vai kā citādi to pielieto tehnoloģiskos procesos, ir pieļaujami vielu zudumi līdz 1 % apjomā no izmantoto vielu svara. Svara zuduma normu piemēro tikai tādā gadījumā, ja ir konstatēts faktiskais vielas iztrūkums.

8. Operators elektroniski 15 dienu laikā pēc katra ceturkšņa beigām iesniedz Zāļu valsts aģentūrā ceturkšņa pārskatu par neklasificēto vielu apriti, norādot šādu informāciju par katru neklasificēto vielu (nosaukums, CN kods un CAS numurs):

8.1. atlikumu ceturkšņa sākumā ;

8.2. saražoto neklasificēto vielu daudzumu;

8.3. iegādāto neklasificēto vielu daudzumu, norādot pārdevēja nosaukumu (fiziskām personām – vārdu un uzvārdu), reģistrācijas numuru (fiziskām personām – personas kodu), kā arī juridisko adresi (fiziskām personām – saimnieciskās darbības vietas vai deklarētās dzīves vietas adresi);

8.4. izplatīto neklasificēto vielu daudzumu, norādot saņēmēja nosaukumu (fiziskām personām – vārdu un uzvārdu), reģistrācijas numuru (fiziskām personām – personas kodu), kā arī juridisko adresi (fiziskām personām – saimnieciskās darbības vietas vai deklarētās dzīves vietas adresi);

8.5. izlietoto neklasificēto vielu daudzumu, norādot kādam mērķim konkrētais apjoms ticis izlietots;

8.6. iznīcināto neklasificēto vielu daudzumu;

8.7. atlikumu ceturkšņa beigās.

9. Operators nodrošina Veselības inspekcijas amatpersonām brīvu pieeju vietām, kas saistītas ar neklasificēto vielu apriti, un visiem ar to saistītajiem dokumentiem. Veselības inspekcija nekavējoties informē Valsts policiju un Zāļu valsts aģentūru, ja ir pamatotas aizdomas par neklasificēto vielu novirzīšanu nelegālajā apritē.

10. Noteikumi stājas spēkā 2019. gada 1.septembrī.

Ministru prezidents A.K. Kariņš

Veselības ministre I. Viņķele